
H O T Ă R Â R E

privind  vânzarea  unui apartament situat în Municipiul Slobozia, strada Răzoare, nr. 10, bloc 16, scara A, etaj IV, apartament 23, 

către domnul Stoica Livișor-Marius
 
Consiliul Local al Municipiului Slobozia, judeţul Ialomiţa, întrunit în şedinţa ordinară din data de 19 decembrie 2013,
Având în vedere:
           - Cererea domnului Stoica Livișor - Marius, înregistrată la Primăria Municipiului Slobozia sub nr. 57961/06.11.2013;
           -    Expunerea de motive a domnului Primar Alexandru Stoica;
           - Referatul Compartimentului Patrimoniu, înregistrat la Primăria Municipiului Slobozia sub nr. 62859/05.12.2013;
           - Rapoartele de avizare ale Comisiilor Economico-Financiară şi Comerţ Prestări Servicii din cadrul Consiliului Local al Municipiului Slobozia;
           - Prevederile art. 10, alin. 1, alin. 2, lit. a) – g) din Legea nr. 152/1998 privind înfiinţarea Agenţiei Naţionale pentru Locuinţe, republicată, cu modificările şi completările ulterioare, art. 10, alin. 1, 2, 3, 6 din Legea nr. 85/1992 privind vânzarea de locuinţe şi spaţii cu altă destinaţie construite din fondurile statului şi din fondurile unităţilor economice sau bugetare de stat, republicată, cu modificările şi completările ulterioare, ale Ordinului Ministrului Dezvoltării Regionale şi administraţiei publice nr. 2401/2013 privind stabilirea valorii de înlocuire pe metru pătrat, pentru anul 2013, în vederea vânzării locuinţelor pentru tineri, ale art. 1650, alin. 1, art. 1652 din Codul civil, aprobat prin Legea nr. 287/2009, cu modificările şi completările ulterioare;
           În temeiul art. 36, alin. 2, lit. c), alin. 5, lit. b), art. 123, alin. 1, respectiv art. 45, alin. 3 din Legea nr. 215/2001 privind administraţia publică locală, republicată, cu modificările şi completările ulterioare,
 
H O T Ă R Ă Ş T E:

          Art. 1 – a) Se aprobă vânzarea apartamentului cu 2 camere situat în Municipiul Slobozia, strada Răzoare, nr. 10, bloc 16, scara A, etaj IV, apartament 23, către domnul Stoica Livișor-Marius, chiriaş A.N.L., ce îl deţine în prezent, conform contractului de închiriere nr. 24413/31.10.2003 şi actelor adiţionale ale acestuia.
                        b) Locuinţa ce face obiectul prezentei hotărâri este construită prin intermediul Agenţiei Naţionale pentru Locuinţe şi nu poate fi înstrăinată de proprietar pe o perioadă de 5 ani de la data dobândirii acesteia.
Art. 2 – Terenul cotă indiviză aferent locuinţei (20,00 m.p.) se va atribui cumpărătorului pe toată durata de existenţă a construcţiei.
Art. 3 – Preţul de vânzare al apartamentului cu destinaţie de locuinţă, identificat la art. 1, este de 20.115,16 euro ( inclusiv T.V.A.), conform fişei de evaluare anexată la prezenta hotărâre şi se va calcula în lei, conform cursului valutar din data încheierii contractului de vânzare – cumpărare încheiat cu Municipiul Slobozia şi va fi achitat integral la încheierea contractului.
          Art. 4 – Domnul Stoica Livișor-Marius va fi notificat de către Compartimentul Patrimoniu din cadrul Primăriei Municipiului Slobozia, în vederea încheierii contractului de vânzare - cumpărare al locuinţei.
           Art. 5 – Cheltuielile ocazionate de încheierea contractului de vânzare cumpărare vor fi suportate de către cumpărător.
           Art. 6 – Se împuterniceşte dl. Stoica Alexandru – Primarul Municipiului Slobozia şi dl. Trifan Adrian – Director economic în cadrul Primăriei Municipiului Slobozia să semneze contractul de vânzare-cumpărare la notar.
 Art. 7 – Prezenta hotărâre va fi comunicată prin grija secretarului Municipiului Slobozia, Direcţiei Economice - Compartimentul Patrimoniu şi Direcţiei de Impozite şi Taxe Locale, în vederea aducerii la îndeplinire. 
 
   
	PREŞEDINTE DE ŞEDINŢĂ
	

	Răileanu Ionuț Viorel
	Contrasemnează,

	
	SECRETAR MUNICIPIU,

	
	Costea Agripina–Gabriela

